વિરાટ કોહલીની ભારતીય ક્રિકેટ ટીમ આયર્લેન્ડ અને ઇંગ્લેન્ડના લગભગ બે મહિના લાંબા પ્રવાસનો બુધવારથી પ્રારંભ કરશે જ્યારે તે આયર્લેન્ડ સામે અહીં પ્રથમ ટી20 ક્રિકેટ મેચમાં ટકરાશે. ભારતીય સમય મુજબ રાત્રે 8.30 કલાકે મેચનો પ્રારંભ થશે. ઇન્ડિયન પ્રીમિયર લીગ (આઇપીએલ)માં રમ્યા બાદ ભારતીય ખેલાડીઓએ લગભગ એક મહિનાનો વિરામ લીધો છે અને હવે તેઓ નવેસરથી રમવા માટે સજ્જ થઈ ગયા છે. વિરાટ કોહલી પણ ઇજામાંથી બહાર આવી ગયો છે. જોકે આ ગાળામાં તેઓ 15 દિવસ અગાઉ અફઘાનિસ્તાન સામે એક ટેસ્ટ રમ્યા હતા પરંતુ પહેલી વાર ટેસ્ટ રમી રહેલી ટીમ સામે તેમણે બેંગલોરમાં માત્ર બે દિવસમાં જ મેચ જીતી લીધી હતી. આમ ભારતીય ખેલાડીઓ આઇપીએલ બાદ પહેલી વાર ગંભીરતાપૂર્વક રમશે..